На основу члана 13. Закона о јавним службама (,,Сл. гласник РС“ бр. 42/91, 71/94, 79/05-др. закон, 81/05- испр. др. закон, 83/05- испр. др. закон и 83/14-др. закон), члана 26. Закона о култури (,,Сл. гласник РС“ број 72/2009, 13/2016 и 30/2016-испр., 6/2020, 47/2021 и 78/2021) и члана 40. тачка 11. Статута општине Чајетина (,,Службени лист општине Чајетина“, бр. 2/2019), Скупштина општине Чајетина на седници одржаној 22. јуна 2023.године, донела је

**ОДЛУКУ**

**О ОСНИВАЊУ КУЛТУРНОГ ЦЕНТРА ,,ЗЛАТИБОР“ ЧАЈЕТИНА**

**I ОСНОВНЕ ОДРЕДБЕ**

**Члан 1.**

Овом одлуком Општина Чајетина (у даљем тексту: Оснивач) оснива установу културе ради обављања делатности којима ће се створити услови за остваривања општег интереса у култури, образовању и информисању и спровођења мера и подстицаја културног развоја међу свим грађанима општине Чајетина којима се задовољавају културне, образовне и информативне потребе грађана као и остваривањем другог законом предвиђеног општег интереса у области културе на територији општине Чајетина.

**Члан 2.**

Пун назив установе је: Културни центар „Златибор“ Чајетина (у даљем тексту: Културни центар)

Скраћени назив Културног центра је: Културни центар „Златибор“.

Седиште Културног центра је у Чајетини, у улици Александра Карађорђевића бр. 3

**Члан 3.**

Културни центар има свој печат и штамбиљ.

Изглед и садржај печата и штамбиља утврђују се Статутом Културног центра.

**Члан 4.**

Културни центар има својство правног лица, са правима и обавезама утврђеним законом и Статутом.

Културни центар стиче својство правног лица уписом у надлежни регистар.

На оснивање, рад и организацију Културног центра примењују се прописи којима се уређује рад јавних служби.

**Члан 5.**

Измена назива и седишта Културног центра може се вршити само уз сагласност оснивача.

**II ЦИЉЕВИ И ПРИНЦИПИ РАДА**

**Члан 6.**

Примарни циљеви које Културни центар треба да оствари су:

1. креирање квалитетне културне, образовне, забавне и друге садржаје за децу, омладину и друге грађане;
2. развој и унапређење различитих културних, уметничких и образовних садржаја, односно подстицање културног и уметничког стваралаштва;
3. промовисање и подржавање рада неафирмисаних, аматерских и других неформалних група и појединаца који су активни на пољу уметности, културе, неформалног образовања;
4. унапређење положаја грађана кроз подизање свести о културном стваралаштву, путем пружања афирмативних и подстицајних мера у оквиру политике локалне заједнице;
5. стварање услова за очување, развој, богаћење, промовисање културног садржаја;
6. подстицање развоја и сарадње свих владиних и невладиних институција и организација;
7. подстицање, унапређење и стварање услова за развој међународне културне сарадње.

**Члан 7.**

Приликом реализовања својих активности и циљева Културни центар ће посебно уважавати и промовисати следеће принципе:

1. принцип доступности - услуге и активности које Културни центар реализује су бесплатне за кориснике, а посебно за маргинализоване групе деце и омладине или уколико је то неопходно утврдиће се симболична накнада;
2. принцип укључивања деце, младих и осталих грађана у креирању, имплементацији програма и активности Културног центра;
3. принцип укључивања локалне заједнице у креирање, имплементацију програма и активности Културног центра;
4. принцип инклузије - укључивање у активности Културног центра корисника из маргинализованих група
5. принцип отворености и транспарентности;
6. принцип уважавања потреба и интереса корисника.

**III ДЕЛАТНОСТИ**

**Члан 8.**

Претежна делатност Културног центра је:

* 90.03 Уметничко стваралаштво.

Осим наведене претежне делатности, Културни центар ће се бавити и другим делатностима, као што су:

- 47.61 трговина на мало књигама специјализованим продавницама;

- 47.91 трговина на мало посредством поште или интернета;

- 49.39 остали превоз путника у копненом саобраћају;

- 56.10 делатност ресторана и покретних угоститељских објеката;

- 56.30 услуге припремања и послуживања пића;

- 58.11 издавање књига;

- 58.12 издавање именика и адресара;

- 58.13 издавање новина;

- 58.14 издавање часописа и периодичних издања;

- 58.19 остала издавачка делатност;

-59.11 производња кинематографских дела; ауто-визуелних производа и телевизијског програма;

-59.12 делатности које следе након фазе снимања у производњи кинематографских дела и телевизијског програма;

-59.13 дистрибуција кинематографских дела, аудио- визуелних дела и телевизијског програма;

- 59.14 делатност приказивања кинематографских дела;

- 59.20 снимање и издавање звучних записа и музике;

- 60.10 емитовање радио програма;

- 60.20 производња и емитовање телевизијског програма;

- 69.10 правни послови;

-69.20 рачуноводствени, књиговодствени и ревизорски послови; пореско саветовање;

- 70.2 менаџерски и консултантски послови;

- 70.21 делатности комуникација и односа са јавношћу;

-70.22 консултантске активности у вези са пословањем и осталим управљањем;

- 73.11 делатност рекламних агенција;

- 73.12 медијско представљање;

- 73.20 истраживање тржишта и испитивање јавног мњења;

- 74.10 специјализоване дизајнерске делатности;

- 74.20 фотографске услуге;

-77.39 изнајмљивање и лизинг осталих машина, опреме и материјалних добара;

- 77.22 изнајмљивање видео-касета и компакт дискова;

- 82.11 комбиноване канцеларијско-административне услуге;

- 82.30 организовање састанака и сајмова;

- 82.99 остале услужне активности подршке пословању;

- 85.20 основно образовање;

- 85.5 остало образовање;

- 90.01 извођачка уметност;

- 90.02 друге уметничке делатности у оквиру извођачке уметности;

- 90.04 рад уметничке установе;

- 91.01 делатност библиотеке и архива;

- 91.02 делатности музеја, галерија и збирки;

-91.03.заштита и одржавање непокретности културних добара, културно-историјских локација, зграда и сличних културних споменика;

- 93.29 остале забавне и рекреативне делатности.

Културни центар може поред делатности из претходног става овог члана, за чије је обављање основан, обављати и друге делатности без уписа у регистар уколико служе обављању претежне делатности, а за те делатности испуњава законске услове за њихово обављање.

Културни центар може обављати и друге делатности за које нису потребне посебне дозволе надлежних органа.

Промена претежне делатности врши се на начин предвиђен Статутом Културног центра, уз сагласност оснивача.

**IV СРЕДСТВА ЗА ОСНИВАЊЕ И ПОЧЕТАК РАДА**

**Члан 9.**

Оснивач за оснивање и почетак рада Културног центра обезбеђује оснивачки улог у износу од 50.000,00 динара који се уплаћује на рачун Културног центра.

Средства која су потребна за обављање послова уписа Културног центра при надлежном регистру и друге послове неопходне за оснивање и почетак рада установе обезбеђују се из буџета општине Чајетине.

**Члан 10.**

Имовину коју користи Културни центар не може отуђити без сагласности надлежног органа Оснивача.

**Члан 11.**

Средства за обављање делатности Културног центра обезбеђују се из следећих извора:

1. из буџета општине Чајетина;
2. из средстава републичког буџета намењених финансирању програма из области делатности Културног центра;
3. прихода које Културни центар самостално оствари непосредно од корисника услуга које Културни центар пружа;
4. прихода које Културни центар самостално оствари продајом производа и услуга на тржишту;
5. из завештања, поклона, легата, донација, спонзорства;
6. из других извора у складу са законом.

Добит Културног центра распоређује се у зависности од резултата пословања о чему одлучује Управни одбор.

**V ОРГАНИ КУЛТУРНОГ ЦЕНТРА**

**Члан 12.**

Органи Културног центра су: Управни одбор, Надзорни одбор, директор и Програмски савет, програмски директор.

**Члан 13.**

Управни одбор је орган управљања Културним центром.

Управни орган има пет чланова, од којих се три именују из реда представника оснивача, а два из реда запослених у Културном центру.

Председника и чланове Управног одбора именује и разрешава оснивач, на период од четири године.

Чланови из реда запослених именују се на предлог већине запослених у Културном центру.

**Члан 14.**

Управни одбор:

1. доноси Статут Културног центра и Пословник о раду;
2. доноси годишњи програм рада на предлог Програмског савета;
3. доноси друге акте предвиђене законом и Статутом;
4. расписује конкурс за именовање директора и предлаже оснивачу кандидата за избор директора;
5. именује чланове Програмског савета;
6. усваја Извештај о пословању и завршни рачун;
7. одлучује о коришћењу средстава, у складу са законом;
8. одлучује о пословању Културног центра;
9. доноси медијску стратегију и односа са јавношћу, као и друге стратешке пројекте;
10. доноси одлуке о успостављању сарадње са стратешким партнерима;
11. може оснивати савете и друга тела за обављање појединачних задатака;
12. врши друге послове утврђене законом и Статутом.

**Члан 15.**

Надзорни одбор има три члана, од којих се два именују из реда представника оснивача, а један из реда запослених у Културном центру.

Председника и чланове Надзорног одбора именује и разрешава оснивач, на период од четири године.

Члан из реда запослених именује се на предлог већине запослених у Културном центру.

**Члан 16.**

Надзорни одбор:

1. врши надзор над пословањем и законитошћу рада Културног центра;
2. врши надзор над коришћењем материјалних средстава;
3. прегледа годишњи извештај и завршни рачун;
4. подноси извештај Управном одбору о извршеном надзору;
5. обавља друге послове утврђене законом и Статутом Културног центра.

**Члан 17.**

Директор је пословни орган Културног центра.

Директора именује и разрешава оснивач на период од четири године, на предлог Управног одбора.

Статутом Културног центра се утврђују услови које мора испуњавати кандидат за директора.

**Члан 18.**

Директор:

1. организује и руководи радом Културног центра;
2. представља и заступа Културни центар;
3. одговоран је за законитост рада и пословање Културног центра;
4. доноси акт о систематизацији и организацији послова;
5. одлучује о правима, обавезама и одговорностима запослених;
6. предлаже Управном одбору пословну политику, годишњи план и програм рада, нове програме и пројекте и предузима мере за њихово спровођење;
7. извршава одлуке Управног и надзорног одбора;
8. подноси извештај о раду и финансијском пословању Управном одбору;
9. обавља друге послове у складу са законом и Статутом Културног центра.

**Члан 19.**

Програмски савет именује и разрешава Управни одбор на период од четири године.

 Програмски савет разматра питања из уметничке, програмске, односно стручне делатности Културног центра и директору даје мишљење и предлоге везане за уметнички, програмски и стручни рад Културног центра.

У састав Програмског савета бирају се лица од високог уметничког и стручног интегритета и ауторитета.

**Члан 20.**

Програмски савет:

1. предлаже Управном одбору програм рада, нове програме и пројекте, партнере уз чију сарадњу ће Културни центар остварити своју делатност и циљеве;
2. врши евалуацију програма и пројеката;
3. обавља и друге послове у складу са Статутом.

**Члан 21.**

Програмски директор руководи уметничким, односно стручним пословима и за њих су одговорни.

Начин и услови за избор, као и поступак за разрешење програмског директора, уређују се Статутом Културног центра, у складу са законом.

**VII ВРШЕЊЕ НАДЗОРА НАД РАДОМ ЦЕНТРА**

**Члан 22.**

Оснивач:

1. даје сагласност на Статут, програме и завршни рачун Културног центра;
2. даје сагласност на Правилник о организацији и систематизацији послова Културног центра,
3. усваја извештај Културног центра;
4. именује и разрешава директора Културног центра;
5. именује и разрешава чланове Надзорног и Управног одбора;
6. има право да директору и Управном одбору налаже мере ради несметаног функционисања Културног центра и обављања делатности за коју је основан;
7. осим редовног годишњег извештаја има право да тражи подношење и других извештаја који се односе на рад и пословање;
8. даје сагласност на годишњи финансијски план Културног центра;
9. даје сагласност на програме рада Културног центра;
10. даје сагласност на Одлуку о ценама услуга и добара Културног центра;
11. предузима мере којима се обезбеђују услови за рад и врши контролу пословања Културног центра.
12. врши друге послове у складу са законом.

**VIII ПРЕЛАЗНЕ И ЗАВРШНЕ ОДРЕДБЕ**

**Члан 23.**

Послове органа управљања, до именовања Управног одбора Културног центра, обављаће привремени Управни одбор у саставу:

1. Мирјана Црнчевић из Златибора, председник;
2. Јелена Марић из Мачката , члан и
3. Љубивоје Ршумовић из Београда, члан.

**Члан 24.**

Привремени управни одбор доноси Статут Културног центра у року од 15 дана од дана ступања на снагу ове Одлуке и обавља друге послове у складу са законом, овом Одлуком и Статутом.

**Члан 25.**

До именовања директора, послове директора ће обављати вршилац дужности директора Даница Јевтић Шишовић , ЈМБГ 1309980795025.

Овлашћује се вршилац дужности директора да преузме обављање свих радњи у вези уписа Културног центра при надлежном регистру.

Вршилац дужности директора може обављати ту функцију најдуже годину дана.

**Члан 26.**

Оснивач ће у року од 60 дана од почетка рада Културног центра именовати Управни и Надзорни одбор Културног центра.

**Члан 27.**

Обавезује се Управни одбор да у року од 30 дана од дана именовања распише конкурс за избор директора.

**Члан 28.**

На основу ове Одлуке сви запослени, целокупна имовина, као и сва права и обавезе ,,Културног центра Чајетина“ Чајетина прелазе на Културни центар ,,Златибор“ Чајетина као универзалног правног сукцесора.

У складу са тим, на основу ове одлуке, извршиће се брисање ,,Културног центра Чајетина“ Чајетина из регистра Агенције за привредне регистре и упис Културног центра ,,Златибор“ Чајетина у регистар Агенције за привредне регистре.

**Члан 29.**

Ова Одлука ступа на снагу осмог дана од дана објављивања у „Службеном листу општине Чајетина“.

**СКУПШТИНА ОПШТИНА ЧАЈЕТИНА**

**Број:02-60/2023-01 од 22. јуна 2023.године**

 **ПРЕДСЕДНИК**

 **Скупштине општине,**

*Арсен Ђурић*